Feature rich toolkit for creating graphical user interfaces

# GTK+

La GTK+ és la biblioteca principal que s'utilitza a l'hora de construir interfícies d'usuari pel GNOME. Proporciona tots els controls d'interfície d'usuari o els ginys que s'utilitzen en qualsevol aplicació gràfica. La seva API orientada a objectes permet construir interfícies d'usuari atractives i sofisticades sense haver de preocupar-se dels detalls de baix nivell com pot ser el dibuixat de la interfície i la interacció dels dispositius.

A més a més dels ginys bàsics, com ara botons, caselles de verificació i quadres de text, la GTK+ també proporciona unes API orientades al paradigma Model-Visualitzador-Controlador (MVC) per a les vistes en arbre, els camps de text multilínia i els menús i les accions de les barres d'eines.

La GTK+ utilitza un model d'empaquetat de caixa per disposar els ginys a les finestres. Els programadors, en comptes de posicionar els ginys directament amb coordenades absolutes, només han d'especificar com els volen empaquetar en les caixes contenidores. La GTK+ us assegura que les finestres es redimensionen a les mides adequades per mostrar correctament el seu contingut i gestiona automàticament el redimensionament de les finestres.

Com que l'API que exposa la GTK+ és molt flexible, desenvolupar nous ginys per aplicacions GTK+ és molt senzill. Ja existeixen tot un seguit de biblioteques de tercers que proporcionen ginys extres i molts desenvolupadors n'han creat per a ús especial per a les seves aplicacions.

La GTK+ s'encarrega de la complexitat de gestionar les interfícies d'usuari i la interacció dels usuaris amb ella. Proporciona una API senzilla però molt completa que us permet centrar-vos en la vostra aplicació sense distreure-us. Les aplicacions creades amb la GTK+ utilitzaran automàticament el tema i els tipus de lletra que hagi triat l'usuari, interactuaran amb les tecnologies d'accessibilitat adequades i es comportaran tal i com esperen els usuaris.

Tutorial de demostració de la GTK+

Manual de referència de la GTK+

Lloc web de la GTK+